Mawingu ya Magellan (ing. Magellanic Clouds) ni galaksi mbili ndogo zinazoonekana kwa macho matupu kama doa angavu angani kwa watazamaji kwenye angakusi ya Dunia. Hazionekani kwenye nusutufe ya kaskazini ya Dunia. Mawingu ya Magellan ni sehemu ya kundi janibu la galaksi yakizunguka Njia Nyeupe. Hayana umbo maalum. Yanaitwa Wingu Kubwa la Magellan (Large Magellanic Cloud - LMC) lina umbali wa miakanuru 170,000 kutoka kwetu na idadi ya nyota ni takriban bilioni 15. Linaonekana kwenye mpaka wa makundinyota ya Panji (Dorado) na Meza (Mesa). Wingu Dogo la Magellan (Small Magellanic Cloud - SMC) lina umbali wa miakanuru 200,000 kutoka kwetu na idadi ya nyota ni takriban bilioni 5. Linaonekana kwenye mmpaka wa makundinyota ya Tukani (Tucana) na Nyoka Maji (Hydrus). Mawingu haya yalijulikana tangu kale kati ya mataifa ya nusutufe ya kusini na kupokea majina. Ushuhuda wa kwanza wa kimaandishi upo katika kitabu cha mwanaastronomia Al Sufi katika kitabu chake juu ya nyota mnamo mwaka 964 BK. Mzungu wa kwanza aliyeyaeleza alikuwa Ferdinand Magellan alipozunguka Dunia kwenye mwaka 1519. Katika darubini, mawingu yanaonekana kama galaksi yenye nyota, nebula na fungunyota ndani yake.